SAL se goue handdrukke meer as R22 miljoenArgieffoto Pravin Gordhan, minister van finansies, het, in antwoord op ŉ parlementêre vraag, bekend gemaak R22,76 miljoen is aan skeidingspakkette betaal. Die SAL het sedert 2009 reeds agt uitvoerende hoofde en ses finansiële hoofbeamptes gehad. Khaya Ngqula, destydse uitvoerende hoof, het die grootste goue handdruk gekry, naamlik R9,35 miljoen in 2009. Monwabisi Kalawe, wat verlede jaar as uitvoerende hoof bedank het, het ŉ skeidingspakket van R2,2 miljoen gekry. Musa Zwane, wat tans as uitvoerende groephoof waarneem, se jaarlikse salaris is R3,8 miljoen. “Indien gekyk word na hoeveel uitvoerende hoofde en finansiële hoofbeamptes die SAL sedert 2009 gehad het, is dit geen wonder die SAL kan nie die mas opkom nie en dit het die belastingbetaler duur te staan gekom,” het dr. Pieter Groenewald, die VF Plus se hoofwoordvoerder oor openbare ondernemings, gesê. Volgens Groenewald verwag die minister van finansies belastingbetalers moet die gordel stywer trek, maar belastinggeld word by die SAL vermors. “Die VF Plus eis daarom daadwerklike optrede om dadelik bevoegde mense permanent aan te stel. Om vanaf Desember 2015 steeds R322 620 per maand te betaal aan die maatskappy Sizwe Ntsalaba Gobodo om ŉ tussentydse finansiële hoofbeampte beskikbaar te stel, is onaanvaarbaar en die VF Plus wil van die minister weet waarom ŉ permanente aanstelling nog nie gemaak is nie.”